Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την αποδοχή της παράτασης της διεθνούς συμφωνίας του 1994 για τον καφέ εξ ονόματος της Ευρωπαϊκής Κοινότητας (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διεθνής συμφωνία του 1994 για τον καφέ συνήφθη από την Κοινότητα με την απόφαση 94/570/ΕΚ του Συμβουλίου της 18ης Ιουλίου 1994.

Δυνάμει του άρθρου 47 πρώτη παράγραφος, η εν λόγω διεθνής συμφωνία θα λήξει στις 30 Σεπτεμβρίου 1999.

Τα υπογράφοντα μέλη, τα οποία συνήλθαν στις 21 και 22 Ιουλίου 1999, στο Λονδίνο, υπό την αιγίδα του διεθνούς συμβουλίου καφέ εξέδωσαν, σύμφωνα με το άρθρο 47 παράγραφος 2 ψήφισμα που προβλέπει ότι η διεθνής συμφωνία του 1994 για τον καφέ θα παραταθεί για διάστημα δύο ετών, ήτοι έως τις 30 Σεπτεμβρίου 2001, προκειμένου να υπάρξει επαρκής χρόνος για τη διαπραγμάτευση νέας διεθνούς συμφωνίας η οποία θα ήταν δυνατόν να αντικαταστήσει τη μέχρι τότε ισχύουσα συμφωνία.

Πριν από την ημερομηνία λήξης της ισχύουσας συμφωνίας, ήτοι την 30η Σεπτεμβρίου 1999, τα συμβαλλόμενα μέρη οφείλουν να κοινοποιήσουν στην έδρα των Ηνωμένων Εθνών στη Νέα Υόρκη, την αποδοχή της συμφωνίας όπως αυτή παρατάθηκε.

Δεδομένου ότι πρόκειται για μικτή συμφωνία, τα κράτη μέλη οφείλουν να προβούν επίσης στις οικείες συνταγματικές διαδικασίες τους σχετικά με την αποδοχή της διεθνούς συμφωνίας του 1994 για τον καφέ όπως αυτή παρατάθηκε.

Η Επιτροπή θα υποβάλει μεταγενέστερα αίτηση για να την εξουσιοδοτήσει το Συμβούλιο να διαπραγματευθεί τη συμφωνία η οποία θα διαδεχθεί τη διεθνή συμφωνία του 1994 για τον καφέ, σύμφωνα με τις οδηγίες που έχει καταρτίσει το Συμβούλιο στο ίδιο ψήφισμα.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την αποδοχή της παράτασης της διεθνούς συμφωνίας του 1994 για τον καφέ εξ ονόματος της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το (τα) άρθρο(α) 133 σε συνδυασμό με το άρθρο 300, παράγραφοι 2 και 3,

την πρόταση της Επιτροπής [1],

[1] ΕΕ C

Εκτιμώντας τα εξής:

(1) ότι η διεθνής συμφωνία του 1994 για τον καφέ [2], η οποία εγκρίθηκε από την Κοινότητα με την απόφαση 94/570/ΕΚ της 18ης Ιουλίου 1994 ισχύει μέχρι τις 30 Σεπτεμβρίου 1999, εκτός εάν η ισχύς της παραταθεί πέραν αυτής της ημερομηνίας με απόφαση του διεθνούς συμβουλίου καφέ,

[2] ΕΕ L 222 της 26.8.1994, σ. 1.

(2) ότι με απόφαση του διεθνούς συμβουλίου καφέ η διεθνής συμφωνία του 1994 παρατάθηκε για χρονικό διάστημα δύο ετών,

(3) ότι τα συμβαλλόμενα μέρη της διεθνούς συμφωνίας του 1994 για τον καφέ οφείλουν να κοινοποιήσουν στην έδρα των Ηνωμένων Εθνών στη Νέα Υόρκη πριν από τις 30 Σεπτεμβρίου 1999 την απόφασή τους ως προς την αποδοχή της εν λόγω παράτασης της συμφωνίας,

(4) ότι η παράταση της εν λόγω διεθνούς συμφωνίας είναι προς το συμφέρον της Κοινότητας και ότι, συνεπώς, η Κοινότητα πρέπει να την εγκρίνει, σύμφωνα με το άρθρο 47, παράγραφος 2 της συμφωνίας,

(5) ότι τα κράτη μέλη θα προβούν, ομοίως, στην αποδοχή της παράτασης της συμφωνίας,

ΑΠΟΦΑΣΙΖΕΙ:

’ρθρο μόνο

Η Ευρωπαϊκή Κοινότητα κοινοποιεί στον Γενικό Γραμματέα των Ηνωμένων Εθνών, πριν από τις 30 Σεπτεμβρίου 1999, ότι αποδέχεται την παράταση της διεθνούς συμφωνίας του 1994 για τον καφέ για συμπληρωματικό διάστημα δύο ετών.

Ο πρόεδρος του Συμβουλίου εξουσιοδοτείται να προβεί στην απαιτούμενη κοινοποίηση.

Βρυξέλλες,

Για το Συμβούλιο

Ο Πρόεδρος